**JEGYZŐKÖNYV**

**Készült:** Hencida Község Önkormányzat Képviselőtestületének 2018. november 7-én megtartott üléséről

**A képviselőtestületi ülés helye:** Hencidai Közös Önkormányzati Hivatal Tanácskozóterme

**Jelen vannak:** Jelenléti ív szerint

**Szémán László polgármester:** Üdvözlöm a képviselőtestület tagjait, külön köszöntöm Magyari Bertalanné Marika nénit és Halász Lajost, új képviselőnket. Átadom a szót Marika néninek.

**Magyari Bertalanné:** Üdvözlöm a képviselőtestület tagjait! A törvény alapján 5000 lakosig a helyi önkormányzat száma 6 fő került szavazásra, aki a legtöbb szavazatot kapta. lehetett. Ennek alapján községünkben a 24 fő képviselőjelölt közül az a 6 fő kerül megválasztásra, aki a szavazóktól a legtöbb szavazatot kapta. Lázár Péter Miklós lemondott a képviselői tisztségéről, és a választási törvény szerint a következő képviselőjelölt az, aki a legtöbb szavazatot kapta a szavazóktól. Ez a személy Halász Lajos, aki 137 érvényes szavazatot kapott. Ahhoz, hogy Halász Lajos képviselőtestületi tagja legyen, esküt kell tennie. Ezért megkérlek, légy szíves állj föl, és az eskü szövegét mondd utánam.

Halász Lajos képviselő az esküt letette.

**Szémán László polgármester:** Megállapítom, hogy a képviselő testület határozatképes, mivel a 7 fő képviselőtestületi tagból 6 fő megjelent. Az ülést megnyitja. Javaslatot tesz a napirendi pontokra és azok előadóira.

**Napirendi pontok:**

**l. A Hajdú-Bihar Megyei Vállalkozásfejlesztési Alapítvány alapító okirat módosításának megvitatása**

**Előadó:** Szémán László polgármester

dr. Barcsai Sándor aljegyző

**2. Hencida Községi Önkormányzat Képviselőtestületének a közterületek használatáról és rendjéről, piacok és vásárok tartásáról szóló 6/2001. (X.30. ) KTR. számú rendeletének módosításának megvitatása**

**Előadó:** Szémán László polgármester

dr. Barcsai Sándor aljegyző

**3. Különfélék**

**Előadó:** Szémán László polgármester

dr. Barcsai Sándor aljegyző

A képviselőtestület jelen lévő tagja 6 igen szavazattal, ellenszavazat és tartózkodás nélkül meghozta a következő határozatot:

**30/2018. (XI.07.) számú határozat**

Hencida Község Önkormányzatának Képviselőtestülete a napirendi pontokra és azok előadóira tett javaslatot elfogadta.

**Határidő:** azonnal

**Felelős:** Szémán László polgármester

**l. Napirendi pont**

**Szémán László polgármester:** Mi módosul Jegyző Úr?

**Dr. Barcsai Sándor jegyző:** A Módosított Alapítói Okirat annyiban változott a korábbiakhoz képest, hogy a IV/B/2. pontja a kuratóriumi tagok név szerinti felsorolását mellőzi. Minden más változatlan. Ennyi az egész lényegi változása az alapító okiratnak. A Vállalkozásfejlesztés Alapítvány olyan szempontból érdekes, hogy az egyik alapító tagja Hencida Község Önkormányzata, ezért az alapító okirat módosításához a Képviselőtestület a jóváhagyása szükséges.

**Szémán László polgármester:** Alapítók vagyunk, de igazából nem nagyon szoktak keresni bennünket. Azt nézem, hogy több cég megszűnt, többek között a Cyklon-Berstal Kft., a Hajdú- Gyógyszer Kereskedelmi Rt., Szimultán Vállalkozás Rt. is. Ha nincs senkinek hozzáfűzni valója, akkor, aki elfogadja a Hajdú-Bihar Megyei Vállalkozásfejlesztési Alapítvány alapító okiratának módosítását kérem, kézfeltartással jelezze.

A módosított alapító okiratot és a határozati javaslatot a jegyzőkönyv **1. számú melléklete** tartalmazza.

A képviselőtestület jelen lévő tagja 6 igen szavazattal, ellenszavazat és tartózkodás nélkül meghozta a következő határozatot:

**31/2018. (XI.07.) számú határozat**

Hencida Község Önkormányzatának a Képviselőtestülete a Hajdú-Bihar Megyei Vállalkozásfejlesztési Alapítvány 2018.10.10.-ei alapító ülésén elfogadott alapító okirat módosítást megtárgyalta és jóváhagyja, egyben felhatalmazza a polgármestert, hogy a változásokkal egységes szerkezetbe foglalt alapító okiratot, illetve annak a bíróság által a változás-bejegyzési eljárásban előírt esetleges további módosítását az Önkormányzat képviseletében aláírja.

**Határidő:** azonnal

**Felelős:** Szémán László polgármester

**2. Napirendi pont**

**Szémán László polgármester: Az előterjesztésben foglaltakhoz képest még annyit jegyeznék meg, a rendelet hatályon kívül helyezni szánt része túlterjeszkedett a szabályozási körén.**

**Észrevétele, kérdése van-e valakinek?**

**Amennyiben nincs, kérem, kézfeltartással jelezze, aki elfogadja a rendelet tervezet.**

Az előterjesztést a jegyzőkönyv **2. számú melléklete** tartalmazza.

A képviselőtestület jelen lévő 6 tagja, 6 igen szavazattal, ellenszavazat és tartózkodás nélkül megalkotta az alábbi rendeletet:

Hencida Községi Önkormányzat Képviselőtestületének

7/2018. (XI. 07.) számú rendelete

Hencida Községi Önkormányzat Képviselőtestületének a közterületek használatáról és rendjéről, piacok és vásárok tartásáról szóló 6/2001. (X.30. ) KTR. számú rendeletének módosításáról

Hencida Község Önkormányzata Képviselőtestülete Magyarország Alaptörvénye 32. cikk (2) bekezdésében biztosított eredeti jogalkotói hatáskörében, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a közterület-használat rendjének szabályozásáról a következőket rendeli el:

1. **§**

Hencida Községi Önkormányzat Képviselőtestületének a közterületek használatáról és rendjéről, piacok és vásárok tartásáról szóló 6**/**2001. (X.30. ) KTR. számú rendeletének 2. § (5) bekezdése g) pontját hatályon kívül helyezi.

**2. §**

(1) Ez a rendelet kihirdetése napján lép hatályba.

(2) Kihirdetése helyben szokásos módon, a Hencidai Közös Önkormányzati Hivatal hirdetőjén való elhelyezéssel történik.

**Hencida, 2018. november 7.**

**Szémán László dr. Vámosi Margit**

**polgármester jegyző**

**Kihirdetési záradék:**

Kihirdetés módja: a Közös Önkormányzati Hivatal Hirdetőtáblájára való kihelyezéssel.

Dátum: 2018.11**.** 07.

**dr. Vámosi Margit**   
név, aláírás   
jegyző

**Dr. Barcsai Sándor jegyző:** A Hencidán működő Napközi Otthonos Óvoda és Konyha önálló költségvetésű szerv, önálló gazdálkodási szervezete nincs, e tevékenységét a Hencidai Közös Önkormányzati Hivatal látja el. A jogszerűség és a szakszerűség érdekében együttműködési megállapodás létrehozása indokolt, melyben az óvoda és az önkormányzat irányítása alá tartozó hivatal között egy munkamegosztás jön létre. Mely munkamegosztás éppen arról szól, hogy a pénzügyi tevékenységek, könyvelés, kézpénzkezelés, utalások stb. a két szervezet közötti kölcsönös megállapodás alakuljon ki. Ennek szükségessége a kincstári ellenőrzés apropóján derült ki, jobb később, mint soha, de ezt pótolni kell.

**Göcs Csaba képviselő:** Önálló, de mégsem önálló.

**Szémán László polgármester:** Önállónak önálló, csak nincs neki gazdasági szervezete. Úgy fog működni, mint eddig csak lesz egy megállapodás is. Van ehhez valakinek kérdése, hozzáfűznivalója?

Aki jóváhagyja a Hencidai Közös Önkormányzati Hivatal és a Hencidai Napközi Otthonos Óvoda és Konyha gazdálkodási együttműködését részletező határozat mellékletét képező megállapodását kérem, kézfeltartással jelezze.

Az együttműködési megállapodás tervezetét a jegyzőkönyv **3. számú melléklete** tartalmazza.

A képviselőtestület jelen lévő tagja 6 igen szavazattal, ellenszavazat és tartózkodás nélkül meghozta a következő határozatot:

**32/2018. (XI.07.) számú határozat**

Hencida Községi Önkormányzat képviselő – testülete az államháztartásról szóló 2011. évi CXCV. törvény végrehajtására kiadott 368/2011. (XII.31. ) Korm. rendelet 9.§ (5a) bekezdése alapján jóváhagyja a Hencidai Közös Önkormányzati Hivatal és a Hencidai Napközi Otthonos Óvoda és Konyha gazdálkodási együttműködését részletező – a határozat mellékletét képező – Munkamegosztási Megállapodást.

Határidő: azonnal

Felelős: dr. Barcsai Sándor aljegyző

Lakatosné Nagy Alexandra óvodavezető

**3. Napirendi pont**

**Szémán László polgármester:** Meghosszabbították a Bursa Hungarica pályázat beadási határidejét november 13-ig. Döntést december 13-ig kell hozni. Beküldési határideje december 14.

**Dr. Barcsai Sándor jegyző:** December 13-ig mindenféleképpen kell tartani egy képviselőtestületi ülést, mert több jelentkezőnk van. A lehetőség nyitott még november 13-ig.

**Magyari Bertalan Zoltán alpolgármester:** A nagyboltról szeretnétek beszélni, csak feldobom a témát.

**Halász Lajos képviselő:** Úgy láttam most fényképezték délben.

**Varga János képviselő:** Igen, Tóth Sanyi bácsi festőművész. És most mi lesz tovább? Rendben, hogy a hibát elhárították, de nagyon csúnya így.

**Szémán László polgármester**: Annyit tudnék javasolni, hogy a következő képviselőtestületi ülésre behívjuk Tanka Zsolt vállalkozót és el fogja mondani mit is szándékozik vele tenni. Mert ha valaki nem tudná, szerinte mi feljelentettük. A múltkor született az a képviselőtestületi döntés, hogy kérdezzük már meg az építésügyi hatóságot, hogy hogy áll a dolog, másnap már kaptam tőle a telefont, hogy morálisan elítélendő, hogy mi őt feljelentjük. Hogy miért nem hívtuk fel telefonon. De ő is felhívhatott volna, mint akkor, mikor kérte, hogy kerítsük már körbe a nagyboltot, hogy lássák, hogy veszélyes. Azóta nem foglalkozik vele, nem is hívott minket. Azt sem vette figyelembe, hogy nem őt piszkálják, hanem az önkormányzatot, hogy miért néz az úgy ki. Amúgy meg feljelentés nem történt az önkormányzat részéről, csak megkerestük az illetékes hatóságot, hogy milyen intézkedések történnek ebben az ügyben.

**Varga János képviselő**: Akkor hogy lesz?

**Szémán László polgármester:** Meg kell hívni a tulajdonost a következő testületi ülésre.

**Varga János képviselő: Mennyi bérleti díjat fizet?**

**Szémán László polgármester: 35.000.- /hó Nyílászárócsere volt. Azt lelakhatja**

**Györke Imre képviselő: Például mikor volt a Vince ügye… le akarta bontani.**

**Szémán László polgármester: Olyan felújításokat akarnak csinálni, hogy nem éri meg.**

**Halász Lajos képviselő: Abban volt ablak meg minden.**

**Varga János képviselő:** **Azt mondom, hogy ne hunyjunk szemet semmiféleképpen,**

**Szémán László polgármester: Jelenjen meg, és akkor elmondhatja**

**Magyari Bertalan Zoltán alpolgármester: Meg kell neki adni a lehetőséget.**

**Göcs Csaba képviselő:** **Nagyon csúnya, szörnyen néz ki. Ilyen nincs, hogy tájképrombolás?**

**Szémán László polgármester: Igazából nem tudom honnan szedte, hogy mi jelentettük fel. De nem mi voltunk. Valaki biztos feljelentette. Mi az Építési hatóságtól kértünk tájékoztatást, mert azon kívül, hogy kidőlt a fal, és 3 hónapig nem történt semmi, mást nem tudtunk. Az apja sem jött be, pedig itt jár el a hivatal előtt, de senkinek nem szólt.**

**Dr. Barcsai Sándor jegyző: Szeptemberben kértük a tájékoztatást. Az építéshatóság szempontjából elég, hogy lebontották.**

**Győri László alpolgármester: Szét van menve a hátulja is az Arany János utca felől is.**

**Magyari Bertalan Zoltán alpolgármester: Vagy húzott volna egy kerítést.**

**Szémán László polgármester: Mindig hivatkozott valamire, hogy miért nem csinált semmit, és nem tartotta be a határidőt.**

**Varga János képviselő: Az a lényeg nem itt lakik, és nem törődik vele.**

**Halász Lajos képviselő: Próbálni kellene valahogy megbeszélni vele.**

**Magyari Bertalan Zoltán alpolgármester: Építésügyi hatóságügyileg rendben, de minket az zavar, hogy aki bejön a faluba, hogy hogy néz ki ez.**

**Halász Lajos képviselő: Legalább a sittet hordaná ki és a polcokat vigye ki**

**Magyari Bertalan Zoltán alpolgármester: Lehet, hogy a polcok támasztják a falakat, azért nem meri kihozni.**

**Szémán László polgármester: Kértünk egy hivatalos állásfoglalást az építésügyi hatóságtól, mi ezzel a probléma?**

**Magyari Bertalan Zoltán alpolgármester: 2 év volt mire az építési hatóság elrendezte.**

**Dr. Barcsai Sándor jegyző: Más telek esetében nem is jelentene ez problémát, csak az a gond, hogy járda mellett volt.**

**Magyari Bertalan Zoltán alpolgármester: Az alapjogállást nem értem, miért húzott ujjat az önkormányzattal?**

**Szémán László polgármester: Nem értem a felháborodását.**

**Göcs Csaba képviselő:** **Volt, aki azt hitte még mindig az ÁFÉSZ-é.**

**Szémán László polgármester: Nem érdekelte.**

**Varga János képviselő: Lehet, hogy én nem itt születtem, de tettem annyit Hencidáért, mint ő.**

**Szémán László polgármester: Amit keres, azt sem ide hozza. Ebesen építkezik, oda viszi a pénzt is, amit itt kitermel. Itt adózik, mert itt 1%, Ebesen meg 2%.**

**Győri László alpolgármester: Nem hallottam, csak azt, hogy nem reagáltunk rá.**

**Halász Lajos képviselő: Ki jelentette fel?**

**Szémán László polgármester: Senki, tájékoztatáskérés történt az építésügyi hatóságtól.**

**Halász Lajos képviselő: Ha ledózerolják, akkor is csúnyán fog kinézni. Ott egy nagy üresség lesz.**

**Magyari Bertalan Zoltán alpolgármester: Nekem minimum 4 alternatív ötletem van, mi legyen vele, ami neki nem kerülne semmibe.**

**Györke Imre képviselő: Azért kellett neki, hogy ne legyen konkurencia**

**Szémán László polgármester: Tanka Sanyi is mindent meglát, mégsem vette észre, hogy beázik a tető, és folyik végig a víz a falon.**

**Szémán László polgármester: Tűzifából 187 m2-t igényeltünk, de 132 m2 –t tudnak csak biztosítani, 50m2-t máshonnan kell megvennünk.**

**Göcs Csaba képviselő:** **Mikor osztják?**

**Szémán László polgármester: Majd ha itt lesz. Ha hozzák a jövő hónapban nekiállunk.**

**Halász Lajos képviselő: Akác lesz?**

**Szémán László polgármester: Keménylombos tűzifa.**

**Györke Imre képviselő: Csak ne legyen vizes.**

**Halász Lajos képviselő: Romániából vettem egyszer… száradt egyszer tavasztól őszig. Soha többet, olyan volt mintha kátrány jönne belőle.**

**Szémán László polgármester: Orvosi asszisztensi állást meg kellene pályáztatni!**

**Varga János képviselő: Mikor lesz orvos?**

**Szémán László polgármester: November 30. 8-16-ig itt lesz, délelőtt rendel, délután házhoz megy.**

**Dr. Barcsai Sándor jegyző: Nyíracsádon helyettesített.**

**Göcs Csaba képviselő: Az Arany János utcán a kátyúkat ki lehet javítani, mielőtt leesik a hó?**

**Szémán László polgármester: Ki fogunk menni és megnézzük, mit tehetünk.**

**Varga János képviselő: Hagyd kérdezzem meg, hogy mi van a kutak bejelentésével? Mi ennek a folyamata?**

**Dr. Barcsai Sándor jegyző: Nem kell senkinek kétségbe esni, meg kell terveztetni, ha nem volt eddig terveztetve és engedélyeztetve, be kell hozni fennmaradási engedély iránti kérelemmel. A 2018. január elseje előtt engedély nélkül, vagy engedélytől eltérő módon létesült víznyerési lehetőség - fúrt kút, ásott kút - vonatkozásában 2018. december 31-ig fennmaradási engedélyt kell kérni. Azt nem tudom, hogy elfogadták-e, a határidő hosszabbítást.**

**Magyari Bertalan Zoltán alpolgármester: És ha ez mind megvan, akkor megadóztatják.**

**Dr. Barcsai Sándor jegyző: Ezt nem tudom. De ha be akarod temetni a kutat, akkor is meg kell terveztetni, tervdokumentációt kell csináltatni, hogy tudják, mit akarsz betemettetni. Egyébként Budapestről kaptunk ajánlatot, hogy 31.750.- forintért elkészítik a dokumentációt.**

**Szémán László polgármester: De valami variálás van a mélységgel, hogy talajvíz, vagy rétegvíz.**

**Györke Imre képviselő: Most majd bejelentjük, aztán kapunk rá mérőórát, hogy mennyit fogyasztunk.**

**Szémán László polgármester: Ennyit a kutakról. Várjunk még vele, hátha változik valami. Még valami? Van valakinek még közérdeklődésre számot tartó észrevétele?**

**Magyari Bertalan Zoltán alpolgármester: A lehetőséget megkell adni Tanka Zsoltnak.**

**Varga János képviselő: Nem jön el.**

**Szémán László polgármester: A Hajdú-Bihar Megyei Kormányhivatal törvényességi felhívással élt a Képviselőtestület felé, a jegyzőkönyvek határidőn túli felterjesztése miatt.**

**Javaslom a törvényességi felhívásban foglaltakat elfogadásra és egyben aljegyző úr figyelmének felhívást a határidők betartására, mind a jegyzőkönyvek, mind a rendeletek felterjesztése vonatkozásában.**

**A törvényességi felhívást a jegyzőkönyv 4. számú melléklete tartalmazza.**

A képviselőtestület jelen lévő 6 tagja 6 igen szavazattal, ellenszavazat és tartózkodás nélkül meghozta a következő határozatot:

**33/2018. (XI.07.) számú határozat**

Hencida Község Önkormányzatának Képviselőtestülete a Hajdú-Bihar Megyei Kormányhivatal HB/11–TÖRV/00784-1/2018. számú törvényességi felhívását megtárgyalta, az abban foglaltakkal egyetért és nyomatékosan felhívja az aljegyző figyelmét a törvényességi felhívásban meghatározott feladatok és határidők betartására.

**Határidő: Folyamatos**

**Vh-ért felelős: Szémán László polgármester**

**Dr. Barcsai Sándor aljegyző**

**Több kérdés, hozzászólás nem volt, Szémán László polgármester az ülést 15 óra 00 perckor bezárta.**

**k. m. f.**

**Szémán László dr. Vámosi Margit**

**polgármester jegyző**